KOMMISSIONENS GENNEMFØRELSESAFGØRELSE

af 29. september 2017

om offentliggørelse i Den Europæiske Unions Tidende af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af varespecifikationen for en betegnelse i vinsektoren

(Monor, Monori (BOB))

(2017/C 329/06)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og

ud fra følgende betragtninger:

For at gøre det muligt at indgive indsigelser i henhold til artikel 98 i forordning (EU) nr. 1308/2013 bør det enhedsdokument, som er omhandlet i artikel 94, stk. 1, litra d), i nævnte forordning, og henvisningen til den offentliggørelse af varespecifikationen, der fandt sted under den indledende nationale procedure for behandling af ansøgningen om beskyttelse af betegnelsen »Monor, Monori«, offentliggøres i Den Europæiske Unions Tidende —

BESTEMT FØLGENDE:

Eneste artikel

Det enhedsdokument, der er udarbejdet i henhold til artikel 94, stk. 1, litra d), i forordning (EU) nr. 1308/2013, og henvisningen til offentliggørelsen af varespecifikationen for betegnelsen »Monor, Monori« (BOB), findes i bilaget til denne afgørelse.

I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod beskyttelsen af den betegnelse, der er anført i nærværende artikel, stk. 1, inden for to måneder fra datoen for offentliggørelsen i Den Europæiske Unions Tidende.

(1) EUT L 347 af 20.12.2013, s. 671.

BILAG

ENHEDSDOKUMENT

»MONOR, MONORI«

PDO-HU-N1638

Ansøgningsdato: 2.5.2013

1. Betegnelse(r), der skal registreres

»Monor, Monori«

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Enkeltdruevin og flerdruevin (cuvée), hvid

Denne vin har en lysegrøn eller grøngul farve, er livlig og frisk, og enkeltdruevin har en blomster- og frugtagtig duft og smag, som er karakteristisk for den anvendte sort, og en lang eftersmag. Tør, halvtør, halvsød eller sød vin, afhængigt af sukkerindholdet.

Generelle analytiske karakteristika

Samlet maksimalt alkoholindhold (vol.%) Samlet minimumsalkoholindhold (vol.%) 11,00 Samlet minimumssyreindhold 4,5 g/l udtrykt i vinsyre Maksimalt indhold af flygtig syre (i mEq/l) 1,08 Maksimalt indhold af svovldioxid (i mg/l)

Enkeltdruevin og flerdruevin (cuvée), rosé

Svagt rosa eller laksefarvet, livlig, frisk vin af blå druer med en frugtagtig duft og smag (hindbær, fersken, surkirsebær, solbær, skovjordbær m.m.) og muligvis blomsteragtige aromaer. Perlende vin med lette og legende syrlige toner. Tør, halvtør, halvsød eller sød vin, afhængigt af sukkerindholdet.

Generelle analytiske karakteristika

Samlet maksimalt alkoholindhold (vol.%) Samlet minimumsalkoholindhold (vol.%) 11,00 Samlet minimumssyreindhold 4,5 g/l udtrykt i vinsyre Maksimalt indhold af flygtig syre (i mEq/l) 1,08 Maksimalt indhold af svovldioxid (i mg/l)

Enkeltdruevin og flerdruevin (cuvée), rød

Enkeltdruevine er rubinrøde i farven og har en aroma og smag, der er karakteristisk for den anvendte sort, med afrundet syre; flerdruevine (coupage) har et tanninindhold, som afspejler de anvendte sorter, og en fløjlsagtig smag og krop; disse vine har aromaer af frugt (surkirsebær, hindbær, valnød, solbær m.m.) og krydderier (kanel, vanilje) samt af chokolade og tobak. Tør, halvtør, halvsød eller sød vin, afhængigt af sukkerindholdet.

Generelle analytiske karakteristika

Samlet maksimalt alkoholindhold (vol.%) Samlet minimumsalkoholindhold (vol.%) 11,00 Samlet minimumssyreindhold 4,5 g/l udtrykt i vinsyre Maksimalt indhold af flygtig syre (i mEq/l) 1,20 Maksimalt indhold af svovldioxid (i mg/l)

5. Vinfremstillingsmetoder

a) Væsentlige ønologiske fremgangsmåder

Relevante restriktioner for vinfremstilling

1. Obligatoriske ønologiske fremgangsmåder 1.1. Hvid og rosé — høstes ved håndkraft — druerne skal forarbejdes samme dag, som de høstes — druerne skal presses ét parti ad gangen (batch pressing) — druemosten skal renses — kontrolleret gæring af druemosten ved maks. 20 °C. 1.2. Rød — høstes ved håndkraft — druerne skal forarbejdes samme dag, som de høstes — fermenteres med skallerne — druerne skal presses ét parti ad gangen (batch pressing) — modning på træfad i mindst tre måneder — modning på flaske i mindst tre måneder.

Kultiveringspraksis

For så vidt angår vinmarker, der er plantet inden den 31. december 2011, må produkter med den beskyttede oprindelsesbetegnelse Monor(i) fremstilles af druer fra disse vinmarker, så længe der dyrkes vinstokke herpå.

For så vidt angår vinmarker, der er etableret efter den 1. januar 2012, må produkter med den beskyttede oprindelsesbetegnelse Monor(i) udelukkende fremstilles af druer fra vinstokke, der er plantet ved følgende dyrkningsmetoder: kronebeskæring (head-training), paraplybeskæring (umbrella training), Moser-beskæring (Moser training), enkel Guyot-beskæring (single-curtain training) og Sylvoz-beskæring (Sylvoz training).

For vinmarker, der er plantet efter den 1. januar 2012, skal beplantningstætheden være mindst 3 300 vinstokke pr. ha. Ved fastsættelse af afstanden mellem henholdsvis rækkerne og vinstokkene, accepteres dobbeltrækker eller dobbelte vinstokke også, foruden regelmæssige afstande mellem rækker og vinstokke. Afstanden mellem rækkerne må ikke være på under 1,00 m og ikke over 3,60 m, og afstanden mellem vinstokkene må ikke være på under 0,60 m og ikke over 1,20 m. Hvad angår dobbelte vinstokke er den gennemsnitlige afstand mellem vinstokkene den afgørende faktor.

Antallet af knopper på hver vinstok må ikke overstige 12 pr. m2.

Høsttidspunktet fastsættes hvert år af den kompetente vinsammenslutning på grundlag af de testhøstninger, der hvert år foretages ugentligt fra den 1. august. Høsttidspunktet offentliggøres i form af en meddelelse fra vinsammenslutningerne.

Druerne har et minimumssukkerindhold på 16,0 [MM °] (naturligt alkoholindhold ved 17,5 °C på mindst 9,87 % vol.).

b) Maksimumsudbytter

Hvid- og rosévin

70 hl/ha

Rødvin

60 hl/ha

6. Præcis afgrænsning af det geografiske område

De dele af Strázsa-hegy (Strázsa-bakken) i byen Monor, Száraz-hegy (Száraz-bakken) i byen Monor og i landsbyerne Monorierdő og Bénye, samt skrånende arealer i Harc-völgy (Harc-dalen) i landsbyen Gomba, som er kategoriseret i kategori I og II i henhold til vinmatriklen.

7. Primære druesorter

** Zöld veltelini (PRIMÆR)

** Cabernet sauv. (PRIMÆR)

** Cabernet franc (PRIMÆR)

** Blauburger (ANDEN)

** Ezerjó (PRIMÆR)

** Kékoportó (ANDEN)

** Kékfrankos (PRIMÆR)

** Karát (ANDET)

* Kadarka (PRIMÆR)

** Irsai Olivér (ANDEN)

** Hárslevelű (PRIMÆR)

** Cserszegi fűszeres (PRIMÆR)

** Chardonnay (PRIMÆR)

** Ottonel muskotály (ANDEN)

** Olasz rizling (PRIMÆR)

** Kövidinka (PRIMÆR)

** Szürkebarát (ANDEN)

** Syrah (ANDEN)

** Sauvignon (ANDEN)

** Rajnai rizling (PRIMÆR)

** Pinot noir (PRIMÆR)

8. Tilknytning til det geografiske område

Tilknytning til det afgrænsede geografiske område

1. Beskrivelse af det afgrænsede område

Naturlige produktionsfaktorer

Området, hvor der dyrkes druer til Monorivine, og som ifølge det ungarske geomorfologiske kort (Magyarország geomorfológiai térképe) er beliggende i den geomorfologiske makroregion Gödöllő-Monori-dombság (Gödöllő-Monor-bakkerne) i et bakkedrag i den sydvestlige ende af Cserhát-bakkerne, ligger i gennemsnit omkring 200 m over havet. I Monor adskiller et erosionsområde mellemregionen Pesti hordalékkúp síkság (Pest alluvial-sletten), der ligger sydvest for bakkedraget, fra den geomorfologiske mellemregion Pilis-Alpári homokhát (Pilis-Alpár-sandbanken). Bakkedraget omfatter lavtliggende højderygge, der er adskilt af eroderede dale. Produktionsområdet befinder sig på disse højderygge.

Jorden er fra den sene pleistocæne tidsalder med et lag på 10-30 m af typisk løssjord, skråninger med sandblandet løssjord, løst sand og kviksand eller fast flyvesand. Det øverste jordlag er rustbrun skovjord eller kulstofholdig sort skovrestjord, der indeholder store mængder dolomit og en lille mængde illitlermineraler, og som har et relativt lavt indhold af jern og aluminium. Overalt på højderyggene befinder grundvandet sig mere end 10 m under jordens overflade.

Hvad angår klimaet er området velegnet til dyrkning af druer. Temperaturen varierer afhængigt af årstiden, men der kendes ikke til ekstreme temperaturudsving. Risikoen for vinterfrost er lav, og der forekommer kun sjældent frost i de højtliggende områder i foråret og i efteråret. Der er i vækstperioden ikke noget betydeligt udsving mellem de daglige minimale og maksimale temperaturer, og der er et lavt antal varme dage i sommermånederne. Den årlige gennemsnitstemperatur er på 11,6 °C. I vækstperioden er mængden af nedbør jævnt fordelt. Der er i gennemsnit 500 mm nedbør om året. Der er 2 000 solskinstimer om året.

Menneskelige produktionsfaktorer

Drueproduktion i Strázsahegy i Monor og i Harc-völgy (Harc-dalen) i Gomba tager udgangspunkt i traditionelle sorter og teknikker.

Der er blevet dyrket druer i det afgrænsede område siden det 15. århundrede, da der blev plantet vinstokke, efter at store skovområder var blevet ryddet Traditionelt blev der gravet kældre i løssjorden blandt vinbeplantningerne på Strázsahegy (Strázsa-bakken) i Monor. Nogle af kældrene blev beklædt med mursten, men selv i dag er størstedelen ikke beklædt med mursten. De termiske forhold i kældrene er velegnede til at sikre den ideelle temperatur på 10-11 °C. Der er omkring 1 000 kældre i Monor.

På moderne vingårde på Szárazhegy (Száraz-bakken) i Monorierdő og Bénye dyrkes der ud over de traditionelle ungarske sorter også internationale sorter.

Betydningen af menneskelige faktorer på produktionsområdet kan konstateres på følgende områder:

— udvælgelse af sorter, der passer til de økologiske forhold

— udvikling af vindyrknings- og vinproduktionsteknikker i overensstemmelse med særlige økologiske forhold og (delvist) markedsforhold

— udvikling af faciliteter og integrationsstrukturer i overensstemmelse med økologiske forhold og markedsforhold.

2. Beskrivelse af vinene

Vinene kendetegnes generelt ved deres elegante fremtoning, høje alkoholindhold og fine syresammensætning og en vedvarende eftersmag med den blomster- og frugtagtige duft og smag, som er karakteristisk for de anvendte sorter.

3. Beskrivelse og påvisning af årsagssammenhæng

Miljøet har på grund af Monor-produktionsområdets beliggenhed og jordens særlige egenskaber betydelig indvirkning på egenskaberne ved de vine, der produceres af druer, der dyrkes i dette område, og som hverken kan reproduceres i de områder, der grænser op til vinregionen Duna (Donau) eller i andre vinproducerende delregioner. Dette giver vinene deres kraftige smags- og aromasammensætning og deres lave syreindhold og høje alkoholindhold. Vinene har på grund af jordens egenskaber et højt mineralindhold. Vinene fra produktionsområdet kan drikkes unge, men deres egenskaber kommer først fuldt ud til udtryk, hvis de får lov til at modnes i længere tid.

9. Vigtige yderligere betingelser

Retlig ramme

Fastsættes af en organisation, der forvalter BOB/BGB, såfremt en sådan organisation findes i den pågældende medlemsstat.

Type yderligere betingelse

Supplerende bestemmelser om mærkning.

Beskrivelse af betingelsen

a) Garanti for oprindelsesstedet: Lokalitetsnavne må udelukkende angives på vine, såfremt 100 % af de brugte råvarer er dyrket i det pågældende område.

b) Liste over tilladte traditionelle benævnelser og andre benævnelser, der er underlagt begrænsninger: i) Traditionel benævnelse: Védett eredetű bor (vin med beskyttet oprindelsesbetegnelse) ii) Andre benævnelser, der er underlagt begrænsninger: muskotály, barrique iii) Traditionelle benævnelser, andre benævnelser, der er underlagt begrænsninger, og benævnelser, som henviser til vinens farve, må ikke anføres på etiketten med bogstaver, der er større end dem, med hvilke oprindelsesbetegnelsen er angivet.

c) Anvendelse af navne på druesorter: i) Navne på druesorter må kun anføres på etiketten med bogstaver, der ikke er større end dem, med hvilke oprindelsesbetegnelsen er angivet. ii) Hvad angår vine fremstillet af flere druesorter må ordene küvé, cuvée eller házasítás anvendes.

Produktion uden for det afgrænsede produktionsområde

Retlig ramme

Fastsættes af en organisation, der forvalter BOB/BGB, såfremt en sådan organisation findes i den pågældende medlemsstat.

Type yderligere betingelse

Produktionen i det afgrænsede geografiske område omfattes af en undtagelse.

Beskrivelse af betingelsen

Dette er muligt i landsbyen Tápiószentmárton.

Link til varespecifikationen

http://boraszat.kormany.hu/monor